
1.3. Pašreizējā situācija, problēmas un risinājumi
	Iebildums
Rīkojuma projektā, tā anotācijā un paskaidrojošajos dokumentos norādīts, ka nekustamajos īpašumos "Daugavas Vārti" (nekustamā īpašuma kadastra numurs 7401 006 0969) un "Daugavas Vārti" (nekustamā īpašuma kadastra numurs 7494 015 0949) ietilpstošās zemes vienības uz likuma pamata pieder valstij, bet to tiesiskā valdītāja ir Ogres novada pašvaldība. Savukārt viena no šiem nekustamajiem īpašumiem sastāvā ietilpstošā inženierbūve (būves kadastra apzīmējums 7401 006 0970 001) pieder Ogres novada pašvaldībai.
Būve daļēji atrodas uz zemes vienības (zemes vienības kadastra apzīmējums 7401 006 0970), kas ietilpst nekustamā īpašuma "Daugavas Vārti" (nekustamā īpašuma kadastra numurs 7401 006 0969) Ogrē, Ogres novadā sastāvā, un daļēji uz zemes vienības (zemes vienības kadastra apzīmējums 7494 015 0948) 0,1500 ha platībā, kas ietilpst nekustamā īpašuma "Daugavas Vārti" (nekustamā īpašuma kadastra numurs 7494 015 0949) Tīnūžu pagastā, Ogres novadā sastāvā.
Pašvaldība ar 2023. gada 10. augusta vēstuli Nr. 2-5.1/1958 "Par zemes vienību nodošanu valsts valdījumā un būves nodošanu valsts īpašumā" ierosina tās valdījumā esošās zemes vienības ar nosaukumu "Daugavas Vārti" (zemes vienību kadastra apzīmējumi 7401 006 0970 un 7494 015 0948), mainot to valdītāju, nodot Zemkopības ministrijas valdījumā, kā arī bez atlīdzības nodot valsts īpašumā Zemkopības ministrijas personā pašvaldībai piederošo būvi – dambi Nr. D40010 (būves kadastra apzīmējums 7401 006 0970 001).
Tieslietu ministrija lūdz rīkojuma projekta anotācijā sniegt papildu skaidrojumu par šādiem apstākļiem:
1) Civillikuma 994. pants noteic, ka par nekustama īpašuma īpašnieku atzīstams tikai tas, kas par tādu ierakstīts zemes grāmatās. Izņēmums no šī nosacījuma ir gadījumos, kuros īpašuma tiesības pastāv uz likuma pamata un tās nav nepieciešams korroborēt (Civillikuma 1477. panta otrā daļa), kā tas konkrētajā gadījumā ir ar valsts īpašuma tiesībām attiecībā uz zemes vienībām.
Ņemot vērā, ka rīkojuma projekta anotācijā tiek norādīts, ka inženierbūve (kas Kadastra informācijas sistēmā ierakstīta kā nekustamā īpašuma ar kadastra Nr. 74010060969 sastāvā esošs objekts, kura tiesiskais valdītājs ir Ogres novada pašvaldība) pieder Ogres novada pašvaldībai, lūdzam skaidrot, kāds ir būves īpašuma tiesību pamats (uz likuma pamata, ieraksts zemesgrāmatā), vai būve ir uzskatāma par patstāvīgu nekustamā īpašuma objektu;
2) Ja būve ir pašvaldībai piederoša un ir uzskatāma par patstāvīgu nekustamā īpašuma objektu (atrodas uz citai personai piederošas zemes), lūdzam skaidrot, vai rīcība ar valstij piederošām zemes vienībām (kuru tiesiskais valdītājs ir pašvaldība) un pašvaldībai piederošu būvi būs identiska kā tas paredzēts rīkojuma projektā, proti, ar visiem nekustamā īpašuma objektiem (valstij piederošajām zemes vienībām un pašvaldībai piederošo būvi) paredzēts veikt identiskas darbības - mainīt nekustamā īpašuma valdītāju funkciju īstenošanai ar atpakaļdošanas pienākumu (proti, skaidrot, vai valstij piederošas zemes vienības, kuru tiesiskais valdītājs ir pašvaldība, ir nododamas Publiskas personas mantas atsavināšanas likuma 42. pantā minētajā kārtībā, ja tās jau pieder valstij un, vai šādā gadījumā pastāv atpakaļdošanas pienākums).

